યોજનાના પ્રથમ તબક્કામાં વર્ષ-2009-2014ના પાંચ વર્ષ દરમિયાન રૂ. 7,000 કરોડ અને વર્ષ-2012-2017ના પાંચ વર્ષના બીજા તબક્કામાં બમણાંથી વધુ એટલે કે રૂ.15000 કરોડ મળી કુલ રૂ. 22 હજાર કરોડની બજેટ જોગવાઇ કરવામાં આવી હતી. એટલું જ નહીં વર્ષ-2017-18માં આ યોજના અંતર્ગત રૂ.2791.27 કરોડની બજેટ જોગવાઇ કરાઇ હતી. આમ, આ યોજના શરૂ થઇ ત્યારથી એટલે કે વર્ષ-2009થી અત્યાર સુધીમાં કુલ રૂ. 24,791.27 કરોડની બજેટ જોગવાઇ શહેરોના સર્વાંગી વિકાસ માટે કરવામાં આવી હોવાનું નિયામક, નગરપાલિકાઓની કચેરીના નાયબ નિયામકની યાદીમાં જણાવાયું છે.આ યોજના અંતર્ગત ભૂગર્ભ ગટરના કામો, ટ્રાફિક વ્યવસ્થા, ફલાય ઓવરબ્રીજ, આંગણવાડી વગેરે જેવા આંતરમાળખાકીય વિકાસના કામો ઉપરાંત બગીચા, સ્વીમીંગ પુલ, ટાઉનહૉલ, હેરીટેજના કામો, તળાવનો વિકાસ, રિવરફ્રન્ટ ડેવલપમેન્ટ વગેરે આગવી ઓળખના કામો કરવામાં આવે છે. આ સિવાય ખાનગી સોસાયટીઓમાં જનભાગીદારી દ્વારા માળખાકીય સુવિધાના કામો, નગર સેવા સદનના મકાન બાંધકામ-મરામતના કામો પણ આવરી લેવાય છે. રાજ્યની મહાનગરપાલિકામાં આ યોજના અંતર્ગત રૂ.12,334 કરોડના 11,297 કામોને વહીવટી મંજૂરી અપાઇ હતી તે સામે રૂ.10,551 કરોડની ગ્રાન્ટ ચૂકવવામાં આવી હતી અને વિકાસના 9,588 કામો પૂર્ણ કરાયા અને 1,346 કામો પ્રગતિ હેઠળ છે.આ કામમાં સૌથી મહત્વના એવા ભાવનગર અને જામનગર મહાનગરપાલિકાઓને અંદાજે રૂ.240 કરોડના ભૂગર્ભ ગટરના કામોની મંજૂરીનો પણ સમાવેશ થાય છે. આ ઉપરાંત મહાનગરપાલિકાના આગવી ઓળખના રૂ.1,442 કરોડના 42 કામોમાંથી અમદાવાદમાં વી.એસ. મલ્ટીસ્ટોરીડ હોસ્પિટલ, ગર્લ્સ હોસ્ટેલ, યુજી હોસ્ટેલ, ગોતા-ગોધાવી કેનાલ, નર્મદા કેનાલથી કોતરપુર વોટર વર્કસ સુધીની ગ્રેવીટી લાઇન, કેબલ સ્ટેઇડ બ્રીજ, ઓડિટોરીયમ, આઉટ ડોર સ્ટેડીયમ, લેક અને ગાર્ડન ડેવલપમેન્ટ, સ્વીમીંગ પુલ, ટાઉનહોલ, રીવરફ્રન્ટ કન્વેન્શન સેન્ટર, જામનગરમાં લાખોટા કોઠા રીસ્ટોરેશન, રણમલ તળાવ વિકાસ, જોગીંગ ટ્રેક, મ્યુઝીકલ ફાઉન્ટેન, લેસર શૉ, ઉપરાંત હેરીટેજના કામોનો પણ સમાવેશ થાય છે. જેમાં જૂનાગઢ ખાતે દામોદર કુંડ વિકાસ, દિવાન ચોક, સર્કલ ચોક, મજેવડી દરવાજા, નરસિંહ મહેતાના ચોરાનો વિકાસ જેવા કામોની મંજૂરીનો પણ સમાવેશ થાય છે.આ ઉપરાંત આંગણવાડીના મકાનોના બાંધકામ માટે 1961 યુનિટના લક્ષ્યાંક સામે રૂ.145.75 કરોડની ગ્રાન્ટની ચૂકવણી કરવામાં આવી છે. જે પૈકી આંગણવાડીના બાંધકામના 1,492 કામો પૂર્ણ થયા છે અને 231 કામો પ્રગતિ હેઠળ હોવાનું જણાવાયું છે.